450 kg-man moet eers wag voor vog dreineer kan wordCorrie Le Grange. Foto: Verskaf Corrie le Grange (60), die man van Johannesburg wat 450 kg weeg, se toestand moet eers gestabiliseer word voordat enige van die vog uit sy liggaam gedreineer kan word. Mark Porter, ŉ familielid wat as woordvoerder vir die familie optree, het aan Maroela Media gesê Le Grange is steeds in die waakeenheid van die Charlotte Maxeke- akademiese hospitaal. “Die intubasiebuis is [Sondag] verwyder, maar ŉ masjien word steeds gebruik om hom te help asemhaal. Sy bloeddruk is besonder laag, maar sy toestand is stabiel.” Le Grange is oor die naweek in die waakeenheid opgeneem nadat sy toestand skielik versleg het. Hy is Woensdag in die hospitaal opgeneem nadat sy familie vir dae op soek was na ŉ staatshospitaal wat sou kans sien om hom te behandel. Volgens Shammy Rademeyer, sy jarelange verloofde, is hy by talle staatshospitale weggewys omdat hulle nie beddens gehad het wat sy gewig kon dra nie. Rademeyer het vroeër aan Maroela Media gesê haar verloofde ly aan askites, ŉ seldsame siekte. Askites veroorsaak abnormale ophoping van vog in die buikholte wat lei tot aansienlike gewigstoename wat skade vir die organe kan inhou. Lees alle vorige berigte oor Corrie le Grange op Maroela Media.